钦定古今图书集成/明伦汇编/家范典/第012卷 > 王充论衡 > 《薄葬篇》
## 钦定古今图书集成/明伦汇编/家范典/第012卷 > 王充论衡 > 《薄葬篇》

夫言死无知，则臣子倍其君父。故曰：“丧祭礼废，则臣
子恩泊；臣子恩泊，则倍死忘先；倍死忘先，则不孝狱
多。”圣人惧开不孝之源，故不明无知之实，异道不相
连。事生厚，化自生，虽事死泊，何损于化？使死者有知，
倍之非也。如无所知，倍之何损？明知其无知，未必有
倍死之害。不明无知成事，已有贼生之费。孝子之养
亲病也。未死之时，求卜迎医，冀祸消，药有益也。既死
之后，虽审如巫咸，良如扁鹊，终不复生。何则？知死气
绝，终无补益，治死无益，厚葬何差乎？倍死恐伤化，绝
卜拒医，独不伤义乎？亲之生也，坐之高堂之上；其死
也，葬之黄泉之下。黄泉之下，非人所居，然而葬之不
疑者，以死绝异处，不可同也。如当亦“如生存，恐人倍
之，宜葬于宅，与生同也。不明无知，为人倍其亲，独明
葬黄泉，不为离其先乎？亲在狱中，罪疑未定，孝子驰
走，以救其难。如罪定法立，终无门户，虽曾子、子骞，坐
泣而已。何则？计动无益，空为烦也。今死亲之魂，定无
所知，与拘亲之罪，决不可救，何以异？不明无知，恐人
倍其先，独明罪定，不为忽其亲乎？圣人立义，有益于
化，虽小弗除；无补于政，虽大弗与。今厚死人，何益于
恩？倍之弗事，何损于义？”